

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ Ո Ւ Մ**

2 մայիսի 2024 թվականի N - Ա

«ՀԱՅԱՍՏԱՆԻ ԱԶԳԱՅԻՆ ԿԻՆՈԿԵՆՏՐՈՆ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆԸ ՀԱՅԱՍՏԱՆԻ ԿԻՆՈՅԻ ՀԻՄՆԱԴՐԱՄԻ ՎԵՐԱԿԱԶՄԱՎՈՐԵԼՈՒ ԵՎ ԿԱՆՈՆԱԴՐՈՒԹՅՈՒՆԸ ՀԱՍՏԱՏԵԼՈՒ

ՄԱՍԻՆ

-----------------------------------------------------------------------------------------------

Ղեկավարվելով  «Պետական ոչ առևտրային կազմակերպությունների մասին» Հայաստանի Հանրապետության օրենքի 24-րդ հոդվածի 1-ին մասով, «Հիմնադրամների մասին» Հայաստանի Հանրապետության օրենքի 9-րդ հոդ­վածով, 10-րդ հոդվածի 4-րդ մասով և 13-րդ հոդվածով, Հայաստանի Հանրա­պետության քաղաքացիական օրենսգրքի 63-րդ հոդվածով, 64-րդ հոդվածի 5-րդ մասով և 65-րդ հոդվածով, «Կինեմատոգրաֆիայի մասին» Հայաստանի Հան­րապետության օրենքի 10-րդ և 11-րդ հոդվածներով՝ Հայաստանի Հանրա­պետության կառավարությունը ո ր ո շ ու մ է.

1. «Հայաստանի ազգային կինոկենտրոն» պետական ոչ առևտրային կազ­մակերպությունը (պետական գրանցման համարը՝ 271.210.02511) վերակազմա­վորման ձևով վերակազմակերպել Հայաստանի կինոյի հիմնադրամի (այսուհետ՝ հիմնադրամ):

2. Հաստատել հիմնադրամի կանոնադրությունը` համաձայն հավելվածի:

3. Հիմնադրամի հիմնադիրն է Հայաստանի Հանրապետությունը` ի դեմս Հայաստանի Հանրապետության կառավարության:

4. Հայաստանի Հանրապետության անունից հանդես եկող պետական կա­ռա­վարման լիազոր մարմին սահմանել Հայաստանի Հանրապետության կրթու­թյան, գիտության, մշակույթի և սպորտի նախարարությունը:

5. Հիմնադրամի տնօրենի ժամանակավոր պաշտոնակատար նշանակել Դավիթ Բանուչյանին (նույնականացման քարտի համար` 014644371, տրված՝ 001-ի կողմից, 2022 թվականի հունիսի 7-ին, հանրային ծառայությունների համարանիշ՝ 1707880573):

6. Առաջարկել տնօրենի ժամանակավոր պաշտոնակատարին սույն որոշումն ուժի մեջ մտնելուց հետո երկամսյա ժամկետում Հայաստանի Հանրապետության օրենսդրությամբ սահմանված կարգով ապահովել հիմնադրամի պետական գրանցումը:

7. «Հայաստանի ազգային կինոկենտրոն» պետական ոչ առևտրային կազ­մա­կերպությանը սեփականության իրավունքով պատկանող գույքը հանձնել հիմնադրամին՝ փոխանցման ակտի հիման վրա:

8. «Հայաստանի ազգային կինոկենտրոն» պետական ոչ առևտրային կազ­մակերպությանն անհատույց օգտագործման իրավունքով պատկանող գույքը հետ վերցնել և անհատույց օգտագործման իրավունքով ամրացնել հիմնադրամին:

9. Հայաստանի Հանրապետության կրթության, գիտության, մշակույթի և սպորտի նախարարին՝

1) սույն որոշումն ուժի մեջ մտնելուց հետո երկամսյա ժամկետում՝

ա. ապահովել «Հայաստանի ազգային կինոկենտրոն» պետական ոչ առևտրային կազմակերպությանը սեփականության իրավունքով և անհատույց օգտագործման իրավունքով պատկանող գույքի, ինչպես նաև պարտավորու­թյուն­ների կազմի ճշտման գործընթացը,

բ. հաստատել «Հայաստանի ազգային կինոկենտրոն» պետական ոչ առևտրային կազմակերպության գույքի, այլ գույքային իրավունք­ների, ինչպես նաև պարտատերերին և պարտապաններին վերաբերող բոլոր (ներառյալ վիճարկվող) պարտա­վորությունների` հիմնադրամին փոխանցման ակտը,

գ. ապահովել սույն որոշմամբ վերակազմակերպված՝ «Հայաստանի ազգային կինոկենտրոն» պետա­կան ոչ առևտրային կազմակերպության գործունեության դադարեցման պետական գրանցումը.

2) սույն որոշման 9-րդ կետի 1-ին ենթակետի աշխատանքների ավարտից հետո մեկամսյա ժամկետում ապահովել փոխանցման ակտի համաձայն «Հայաստանի ազգային կինոկենտրոն» պետական ոչ առևտրային կազմակերպությանը սեփա­կա­նության իրավունքով պատկանող գույքը, այլ գույքային իրավունքները հիմ­նադրամին փոխանցելու հանձնման-ընդունման գործըն­թացը.

3) հիմնադրամի պետական գրանցումից հետո մեկամսյա ժամկետում Հայաստանի Հանրապետության վարչապետի հաստատմանը ներկայացնել հիմնադրամի հոգաբարձուների խորհրդի կազմը:

10. Սահմանել, որ հիմնադրամը «Հայաստանի ազգային կինոկենտրոն» պետա­կան ոչ առևտրային կազմակերպության իրավա­­հաջորդն է և նրան են անցնում վերակազմակերպված իրավաբանական անձի իրավունքներն ու պար­տականություն­ները՝ փոխանց­ման ակտին համա­պա­տաս­խան:

11. Հայաստանի Հանրա­պետության տարածքային կառավարման և ենթակա­ռուց­վածքների նախարարության պետական գույքի կառավարման կոմիտեի նախագահին՝ սույն որոշման 9-րդ կետի 1-ին և 2-րդ ենթակետերի աշխատանքների ավարտից հետո վեցամսյա ժամկետում հիմնադրամի հետ կնքել «Հայաստանի ազգային կինոկենտրոն» պետական ոչ առևտրային կազմակերպության հետ ք. Երևան, Տերյան 3 ա շենք, 38 տարածք և ք. Երևան, Դավթաշեն, Գևորգ Չաուշի փողոց 50 հասցեներում գտնվող անշարժ գույքի համար 2008 թվականի ապրիլի 22-ին կնքված N 8/008 և 2023 թվականի հունիսի 1-ին կնքված N 32/0023 անհատույց օգտա­գործման պայմա­նագրերում սույն որոշումից բխող փոփոխություններ կատարելու մասին համա­ձայնագրեր (այսուհետ՝ համաձայնագրեր)՝ դրանցում նախատե­սե­լով, որ համա­ձայնագրերի նոտարական վավերացման և համաձայ­նագրերից ծագող գույքային իրավունք­ների գրանցման ծախսերը ենթակա են իրակա­նաց­ման հիմնադրամի միջոցների հաշվին:

12. Ուժը կորցրած ճանաչել Հայաստանի Հանրապետության կառավարության 2002 թվականի ապրիլի 17-ի «Պետական ոչ առևտրային կազմակերպություններ ստեղծելու մասին» N 417 որոշման 4-րդ կետը:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏ Ն. ՓԱՇԻՆՅԱՆ

Երևան